text: Връзката със Северната скоростна тангента - приоритет за район "Надежда" - Акценти от програмата
  Връзката със Северната скоростна тангента - приоритет за район "Надежда"
  публикувано на 26.09.19 в 16:27
  Димитър Димов с равносметка на свършеното и информация за новите проекти
  Тази седмица обърнахме поглед към столичния район "Надежда", за да разберем какви са предизвикателствата и задачите пред местната администрация през новия сезон. Кметът на района инж. Димитър Димов обобщи пред Радио София, че цялостни ремонти на пет училища и пет детски градини са извършени от 2012 година досега в района чрез финансиране по Оперативна програма "Региони в растеж".
  Димов посочи също, че един от големите инфраструктурни проекти, които предстоят, е изграждане на пробива булевард "Рожен" - Северна скоростна тангента. Очаква се изпълнението му да започне през следващата година. В момента това е един от най-сериозните проблеми на района, тъй като на територията на "Илиянци" има голяма промишлена зона и митница, което обуславя засилен трафик.
  Кметът на район "Надежда" коментира проблема с презастрояването на част от жилищен квартал "Надежда" и съпътстващия го проблем с паркирането, тъй като липсата на достатъчно паркоместа води след себе си редица нарушения, сред които паркирането в зелени пространства, или върху тротоари. Какво е решението на проблема, така че тротоарите да са свободни за пешеходците и всеки да има място както за себе си, така и за своята кола.
  Според Димов, поетапното изграждане на паркинги и подобряване процедурата за премахване на ИУПМС би решил от части проблема с паркирането.
  Пилотният проект за разделно събиране на отпадъци, в който се включиха 300 семейства, се оказа успешен и благодарение на него ще бъдат изготвени анализи, които ще бъдат използвани за определяне на новата такса "Смет", която трябва да влезе в сила през 2020 година.
  Друг проект, по който районната администрация работи съвместно с жителите на "Надежда", е известен като "Урбинат". Той предвижда изграждане на зелен коридор между Северния парк и Надлез "Надежда". Той обхваща "Надежда" втора част, погранични зони около ул. "Република" и "Народни будители".